**СТАНОВИЩЕ**

**за заседанието на Националния съвет по биологично разнообразие,**

**13.7.2022 г., относно проект на**

**„План за действие за опазване на Карпатска тоция**

**[*Tozzia alpinа* subsp*.* *carpathica* (Wol.) Pawl] в България 2022 – 2031 г.“**

„Планът за действие за опазване на Карпатска тоция [*Tozzia alpinа* subsp. *carpathica* (Wol.) Pawl] в България 2022-2031 г.“ e разработен по проект BG16M1OP002-3.020-0016, по ОП „Околна среда 2014-2020“, с финансовата подкрепа на Европейския съюз чрез Европейски фонд за регионално развитие и Кохезионен фонд 06: Съхраняване и опазване на околната среда и насърчаване на ресурсната ефективност. Финансира се от Оперативна програма „Околна среда 2014-2020 г.” (ОПОС 2014-2020 г.) на Европейския съюз, Приоритетна ос „НАТУРА 2000 и биоразнообразие“ по процедура „Изготвяне/актуализиране на планове за действие за видове“.

Планът е за период от 10 години и е в съответствие с изискванията на Наредба № 5 от 01.08.2003 г. на МОСВ.

Планът е възложен за изготвяне от Министерство на околната среда и водите чрез Задание, съгласувано през 2018 г. от министъра на околната среда и водите.

Изпълнител на плана е Сдружение „Форум Природа“, автори на плана са проф. д-р Светлана Николова и доц. д-р Владимир Владимиров.

След запознаване с проекта на Плана за действие **дирекция НСЗП изразява следното становище:**

Планът е изготвен в съответствие с техническото задание, като следва стриктно неговата структура. Приоритизирани са популации и са конкретизирани дейности, изпълнявайки основната цел на плана: достигане на подобрено състояние на популациите на вида Карпатска тоция [*Tozzia alpinа* subsp. *carpathica* (Wol.) Pawl]. Планът съдържа подробни данни за вида в количествен и качествен по значение анализ, касаещ сведения за вида в страната - таксономия, номенклатура и морфология на вида, разпространение, биология и екология, международен и национален природозащитен статус, законова защита, основана на европейското и национално законодателство. Описаните находища и състоянието на вида са на основа на теренни посещения, научни данни и изследвания, лични наблюдения, литературни източници и съответно е представена подробна информация, изключително полезна на сегашен етап от проучванията и за бъдещи сравнения и изследвания.

Като най-значими са посочени заплахите и въздействията, свързани със замърсяването и еутрофикацията на водите и намаляването и неравномерността на валежите, както и съответно свързаните с тях деградацията на местообитанията, поради влошаване на хидрологичния режим (водохващане, корекция на водните течения, засушаване). Подробно са разгледани и представени причинно – следствените връзки с отрицателни фактори.

В представеният проект на плана са взети предвид и отразени предложенията и коментарите от последното обществено обсъждане, което подобрява представянето на предвидените мерки за постигане на основната цел. Необходимите природозащитни действия са разписани като административни, управленски и оперативни, както за вида, така и за местообитанията.

Обръщаме внимание, че във връзка с наскоро одобрената „Националната рамка за приоритетни действия за Натура 2000“ за програмния период 2021 – 2027 г. на България (НРПД 2021 – 2027 г., <http://natura2000.moew.government.bg/Home/Documents>) от Европейската комисия чрез Постоянното представителство на България в гр. Брюксел, е остойностена необходимостта от прилагане на съвкупност от действия за подобряване на природозащитното състояние на естествените местообитания на Карпатската тоция.

Дейности за подобрение на тип местообитание 91D0 с косвен ефект върху находища на *4116 Tozzia carpathica* са предвидени втазиНРПД, включващи мерки, както следва:

* Подобряване на природозащитното състояние на горски природни местообитания чрез пилотни дейности: демонстриране и въвеждане на лесовъдски практики за устойчиво стопанисване на горите от местообитанията (*мярка 46*);
* Екосистемни услуги от горите (*мярка 50*);
* Подобряване на природозащитното състояние на видове и типове природни местообитания чрез възстановяване на хидрологичния режим (*мярка 59*), като конкретните планирани действия за 91D0са инженерни мерки за поддържане на нивото и намаляване на ерозирането на речните корита в коригираните участъци на реките.

Посочените по-горе мерки са предвидени за изпълнение с финансовата подкрепа на Европейски фонд за гарантиране на земеделието (ЕФГЗ), Европейски земеделски фонд за развитие на селските райони (ЕЗФРСР) (*мярка 50*), Европейски фонд за регионално развитие (ЕФРР) (*мярка 46* и *мярка 59*).

При направения преглед се установи, че всички мерки, отразени в новата Национална рамка са залегнали в изработения План за действие, като **основни**, а също са изброени и подробно разписани и такива, които са **специфични мерки за видовете**.

Обръщаме внимание, че в следващите години финансиране по ОПОС ще бъде достъпно именно по залегналите в НРПД 2021 – 2027 г. мерки.

Предлагаме редакционна бележка - Приложение 10.7. на стр. 93 „Заповеди за обявяване на защитени зони и защитени територии“ да включва само текста:

„Заповедите за обявяване на ЗЗ от ЗБР са публично достъпни на следния интернет адрес:

<http://natura2000.moew.government.bg/>;

Заповедите за обявяване на ЗТ по ЗЗТ са публично достъпни на следния интернет адрес:

<https://eea.government.bg/zpo/bg/index.jsp>.“.

И техническа бележка - При следващо внасяне Планът да бъде двустранно отпечатан, разписан по изискванията с шрифт *Times New Roman*, размер 12, разстояние между редовете 1,0 и намалени странични отстояния и т.н. (*вкл. с цел по-малък обем/по-малко хартия*).

**Във връзка с гореописаното дирекция НСЗП** **счита, че НСБР следва да предложи на министъра на околната среда и водите да утвърди „План за действие за опазване на Карпатска тоция [*Tozzia alpinа* subsp. *carpathica* (Wol.) Pawl] в България 2022 – 2031 г.“ след отразяване на направените бележки и коментари от заседанието на НСБР и внасяне на последна версия, в срок от 15 дни.**